Gabriel Tamaș a povestit un episod fabulos din cariera sa. Fundașul român retras din activitate în toamna anului trecut, cu umor, a dezvăluit cum s-a refăcut complet pentru un meci la Hapoel Haifa. Fostul internațional român venea după o noapte de beție.
Pe lângă cariera spectaculoasă, Gabriel Tamaș este recunoscut pentru episoadele controversate. Fundașul cu 67 de apariții în naționala României a povestit sincer cum și-a revenit pentru un meci de fotbal în Israel, la Hapoel Haifa, după o noapte de beție.
Fostul fundaș central a făcut tot posibilul pentru a fi apt la ora de start a meciului și a mărturisit că a consumat săruri pentru rehidratare, lapte pentru greață, dar și ciocolată pentru creșterea nivelului de energie.
“Nu știu (n.r. râzând), am uitat… Am făcut un duș. Am băut săruri, ciocolată, lapte… Lapte, da, că trebuie să te hidratezi. Ciocolată, că trebuie să mănânci.
Atunci, da (n.r. în dimineața meciului). Lapte ca să nu-ți mai fie rău”, a mărturisit Gabi Tamaș, potrivit iamsport.ro. Fostul fundaș central a îmbrăcat tricoul celor de la Hapoel Haifa în perioada iulie 2017 – august 2019.
Poveștile savuroase din cariera lui Gabriel Tamaș nu sunt deloc puține. Un alt incident controversat a avut loc în 2013. Fostul fundaș central și-a adus aminte cum a dormit pe preșul de la ușă și cum s-a ales cu bocancii luați de polițiști. Ulterior, fostul fotbalist a fost bătut de organele legii.
„(n.r. Ai schimba ceva?) Dacă aș putea n-aș mai sparge ușa, n-aș sparge termopanul… (n.r. De la bloc?) Da. Ajunsesem în Anglia și venise patronul și mi-a zis «Gabi toți facem prostii, dă-le naibii».
Acum hai să o dăm și în caterincă: vezi că n-a fost vina mea…eu am ciocănit, femeia n-a deschis (n.r. râzând). Chiar m-am culcat (n.r. pe preș). M-au trezit polițiștii în bătaie cu clăpari, cu bocancii ăia ai lor”, a spus Gabi Tamaș.
Gabi Tamaș ajunsese să fie arestat de polițiști, deoarece a spart un geam al unei scări de bloc și ar fi agresat-o pe femeia de serviciu. La acea vreme, fostul fundaș central le-a spus celor care se ocupă de anchetă că nu știe cum a ajuns în imobilul respectiv, pe bulevardul Iancu de Hunedoara.